આપણે ત્યાં જયપ્રકાશ નારાયણે ઘણી આર્થિક હાડમારીઓ વેઠી હતી. લાલબહાદુર શાસ્ત્રીની ગરીબીની વાત કંઈ અજાણી નથી. જવાહરલાલ નેહરુના પિતા મોતીલાલની ધીકતી પ્રૅક્ટિસ એક જમાનામાં ચાલતી હતી પણ એમણે ગાંધીજીની દીક્ષા લીધા પછી એ પણ ઘણી મુશ્કેલીમાં મુકાયા હતા. જવાહરલાલ નેહરુ પાસે સિગારેટના પણ પૈસા નહોતા ત્યારે તેમણે કાઁગ્રેસના મહામંત્રીને કંઈક પગાર હોવો જોઈએ તેવી માંગણી ગાંધીજી પાસે મૂકી હતી. એના જવાબમાં ગાંધીજીએ કહ્યું હતું કે આ ખ્યાલ ખોટો છે. તેને બદલે તમે કાં શિક્ષકનું કામ કરો કે પછી કોઈ અખબારમાં લેખો લખવાની નાનકડી નોકરી કરો ! સ્વામી વિવેકાનંદ બી.એસસી. પાસ જુવાન હતા. નરેદ્રનાથ તેમનું નામ હતું. તેઓ બેકારીની આકરી ભીંસમાં હતા. ઘરમાં પૂરતું અન્ન નહોતું. તેથી માતાને સમજાવતા કે હું મિત્રોને ત્યાં સરસ ભોજન કરીને આવ્યો છું ! એમણે કેટલાંય દિવસો સુધી ભૂખ વેઠી હતી. સમર્થ બંગાળી વાર્તાકાર શરદચંદ્ર જેવી ગરીબી બહુ થોડાએ જોઈ હશે.